ความเสี่ยงจากความผันผวนของราคาวัตถุดิบและราคาผลิตภัณฑ์

วัตถุดิบหลักของบริษัท คือเหล็กม้วน ซึ่งมีแนวโน้มการเปลี่ยนแปลงตามราคาเหล็กโลก
ดังนั้นความเสี่ยงจากความผันผวนของราคาวัตถุดิบ จัดเป็นปัจจัยความเสี่ยงที่สำคัญ
เพราะผลจากการเปลี่ยนแปลงของราคาเหล็กหากมีการปรับตัวลงอย่างรุนแรง
อาจเกิดความเสี่ยงจากการด้อยค่าของวัตถุดิบ หากในกรณีที่ราคาวัตถุดิบมีการปรับตัวสูงขึ้น
จะเกิดผลกระทบต่อราคาขายสินค้า อีกทั้งความเสี่ยงดังกล่าวเกิดจากปัจจัยภายนอก
ซึ่งอยู่เหนือการควบคุมของบริษัท ทั้งนี้บริษัทได้มีการกำหนดนโยบายเพื่อลดความเสี่ยงดังกล่าวด้วย
(1) การติดตามราคาวัตถุดิบของราคาเหล็กโลกอย่างใกล้ชิด
เพิ่มความระมัดระวังในการจัดซื้อวัตถุดิบ และ (2)
ควบคุมปริมาณวัตถุดิบและสินค้าคงคลังให้อยู่ในระดับที่เหมาะสม

ความเสี่ยงของผู้ผลิตเหล็กม้วนภายในประเทศน้อยราย

เนื่องจากผู้ผลิตเหล็กแผ่นรีดร้อนหลักภายในประเทศ มีอยู่เพียง 3 แห่ง
ทำให้หากเกิดปัญหาขึ้นกับบริษัทผู้ผลิตรายใดรายหนึ่ง
จะมีผลกระทบต่ออุปทานของตลาดภายในประเทศ
ซึ่งทำให้มีความเสี่ยงที่จะเกิดภาวะการขาดแคลนวัตถุดิบในการผลิต

ทางบริษัทมีแนวทางลดความเสี่ยงคือ
มีการวางแผนความต้องการเพื่อสามารถประเมินความต้องการล่วงหน้าเพื่อสามารถวางแผนการสั่งซื้อได้อย่างมีประสิทธิภาพ
อีกทั้งมีการกระจายการสั่งซื้อให้กับผู้ผลิตและผู้จำหน่ายภายในประเทศ
พร้อมทั้งจัดหาวัตถุดิบจากต่างประเทศเพื่อลดความเสี่ยงในการพึ่งพาวัตถุดิบจากแหล่งเดียว

ความเสี่ยงจากภาวะเศรษฐกิจภายในและต่างประเทศ

ภาวะความผันผวนของสภาพเศรษฐกิจมีผลต่อความมั่นใจในการลงทุนของนักลงทุนทั้งในและต่างประเทศ
ซึ่งในปัจจุบัน มึความเสี่ยงที่จะเกิดผลกระทบจากหนี้เสียที่เกิดขึ้นในยุโรปและสหรัฐ
ซึ่งหากเกิดปัญหาขึ้น จะทำให้สภาวะเศรษฐกิจเกิดความผันผวนอย่างหลีกเลี่ยงไม่ได้
จึงมีผลกระทบต่อทั้งปริมาณและราคาขายของบริษัทอีกทั้งยังเป็นความเสี่ยงที่เป็นปัจจัยที่อยู่เหนือการควบคุม

เนื่องจากทางบริษัทมีจุดเด่นในเรื่องของความหลากหลายของสินค้า
ซึ่งจุดนี้ทำให้ทางบริษัทสามารถลดความเสี่ยงดังกล่าวโดย (1)
สามารถเจาะกลุ่มลูกค้าได้หลากหลาย
และสามารถขยายการผลิตเพื่อตอบสนองความต้องการที่หลากหลายจากลูกค้า
ซึ่งถือเป็นข้อได้เปรียบหากเปรียบเทียบกับบริษัทที่มีการผลิตสินค้าเฉพาะกลุ่ม
จากจุดนี้แสดงให้เห็นว่าทางบริษัทมีความยืดหยุ่นในการดำเนินงานเพื่อสามารถรองรับการเปลี่ยนแปลงและตอบสนองความต้องการของตลาดได้อย่างรวดเร็ว
(2) เพิ่มประสิทธิภาพด้านการผลิต เพื่อลดต้นทุนการผลิต และ (3) เน้นการให้บริการแก่ลูกค้า
โดยเน้นการส่งมอบที่ตรงเวลา

ความเสี่ยงทางด้านอัตราแลกเปลี่ยน

เนื่องจากบริษัทมีการนำเข้าแผ่นเหล็กรีดร้อนบางส่วนจากต่างประเทศ
รวมถึงมีการส่งออกผลิตภัณฑ์ไปขายในต่างประเทศ
ส่งผลให้บริษัทเกิดความเสี่ยงจากการเปลี่ยนเปลงของอัตราแลกเปลี่ยน แต่อย่างไรก็ตาม
เพื่อลดความเสี่ยง ทางบริษัทกำหนดสกุลเงินในการทำการค้าเป็นเงินเหรียญสหรัฐทั้งหมด
และการนำเข้าส่วนใหญ่สำหรับการผลิตเพื่อส่งออก
จึงถือเป็นการป้องกันความเสี่ยงจากอัตราแลกเปลี่ยนโดยธรรมชาติ (Natural Hedge)

ความเสี่ยงจากการเคลื่อนไหวของอัตราดอกเบี้ย

จากสภาวะการณ์ในปัจจุบัน ที่สภาพเศรษฐกิจมีความไม่แน่นอน
อาจทำให้อัตราดอกเบี้ยเปลี่ยนแปลงอย่างมีนัยสำคัญ ซึ่งอาจมีผลกระทบทั้งทางบวกและทางลบ
เพื่อเป็นการลดความเสี่ยงในด้านอัตราดอกเบี้ย บริษัทจะทำการติดตามการเคลื่อนไหวอย่างใกล้ชิด
อีกทั้งหนี้สินของบริษัทส่วนใหญ่เป็นหนี้สินระยะสั้นสำหรับซื้อวัตถุดิบ จึงทำให้ความเสี่ยงมีไม่สูงมาก

ความเสี่ยงจากการให้สินเชื่อทางการค้า

ในการทำธุรกิจของบริษัทนั้นจะมีลูกหนี้การค้าซึ่งเกิดจากการจำหน่ายสินค้าภายใต้เงื่อนไขการชำระเงินภายในกำหนดตามที่ได้ตกลงกัน
ซึ่งอาจเกิดความเสี่ยงจากการไม่ชำระค่าสินค้า หรือการชำระที่ไม่ตรงเวลา ภายในกำหนด
บริษัทได้มีมาตรการลดความเสี่ยงดังกล่าว
ด้วยการกำหนดวงเงินสินเชื่อการค้าแก่ลูกค้าโดยเป็นการวิเคราะห์ตามความต้องการซื้อสินค้าและความสามารถในการชำระหนี้
ซึ่งจะเป็นการขออนุมัติเป็นลายลักษณ์อักษรจากผู้บริหารที่มีอำนาจในเรื่องดังกล่าว

ความไม่มั่นคงทางการเมืองภายในประเทศ

ความไม่มั่นคงทางการเมืองภายในประเทศส่งผลกระทบโดยตรงกับการลงทุนภายในประเทศ
หากการเมืองภายในประเทศเกิดความขัดแย้งหรือความรุนแรงจะส่งผลกระทบต่อระดับความมั่นใจของนักลงทุน
ซึ่งส่งผลถึงระดับการลงทุนที่จะชะลอตัวหรือลดขนาดการลงทุนลง ในทางตรงกับข้าม
หากสภาวะทางการเมืองของประเทศมีความมั่นคง จะเสริมสร้างความน่าเชื่อถือให้แก่นักลงทุน
อีกทั้งทางรัฐบาลยังสามารถกระตุ้นการลงทุนในโครงการของภาครัฐ
ซึ่งเป็นการเพิ่มอุปสงค์ภายในประเทศ

ความเสี่ยงจากการมีผู้ถือหุ้นรายใหญ่

บริษัท ตั้งหมงเส็ง โฮลดิ้ง จำกัด และกลุ่มผู้ถือหุ้น ถือหุ้นบริษัทร้อยละ 70.51 ของจำนวนหุ้นทั้งหมด
จึงอาจทำให้ควบคุมมติที่ประชุมผู้ถือหุ้นได้เกือบทั้งหมด
ผู้ถือหุ้นอื่นอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้
ยกเว้นเรื่องที่กฏหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น